Detektor har interviewet en række myndigheder og eksperter om, hvorvidt EU-landene er juridisk forpligtet til at følge FN's Migrationspagt. Det korte svar er: Det er de ikke. Det slår både EU-Kommissionen og det danske udenrigsministerium fast. Desuden står det sort på hvidt i selve migrationspagten.

Det længere svar lyder: EU-landene kan på sigt blive juridisk påvirket af migrationspagten i et eller andet omfang, hvis der på et tidspunkt laves EU-lovgivning på området, eller hvis EU-Domstolen afsiger en dom omkring dette.

Årsagen skal findes i det interne notat fra den juridiske rådgiver i EU-Kommissionen, Lucio Gussetti. Her skriver han, at FN’s migrationspagt ”has legal effects”. Men det er altså ikke en virkelighed i dag, fortæller lektor i EU-ret, Bugge Thorbjørn Daniel, Syddansk Universitet.

Dokumentet fra Kommissionens juridiske tjeneste kan ikke i sig selv have juridisk bindende effekt. Bugge Thorbjørn Daniel, lektor i EU-ret

- Dokumentet fra Kommissionens juridiske tjeneste kan ikke i sig selv have juridisk bindende effekt. Der er tale om et forsøg på at sammensætte en argumentation. En eventuel bindende juridisk effekt vil kræve andet og mere - fx en dom, der siger det samme - eller EU-lovgivning i en eller anden form, siger Bugge Thorbjørn Daniel til Detektor.

Peter Pagh, der er professor ved Juridisk Fakultet på Københavns Universitet, vurderer ligeledes, at det lækkede notat fra EU-Kommissionen ikke medfører, at migrationspagten er juridisk bindende. Og det er heller ikke til at sige, om det får nogen effekt i fremtiden.